 (10) การควบคุมภายใน 

สรุปรายงานผลการตรวจสอบระบบการควบคุมภายในของปี 2552

สำหรับปี 2552 บริษัท ดีลอยท์ ทู้ช โธมัทสุ ไชยยศ จำกัด (บริษัทที่ปรึกษา)
ได้ดำเนินการตรวจสอบระบบการควบคุมภายในของ บริษัท ฟูรูกาวา เม็ททัล (ไทยแลนด์) จำกัด
(มหาชน) เป็นที่เรียบร้อยแล้ว โดยแบ่งการตรวจสอบเป็น 3 ระยะ ครอบคลุม 9 หน่วยงาน ได้แก่

ระยะที่ 1 ฝ่ายจัดส่ง ฝ่ายจัดซื้อ และฝ่ายวิศวกรรมการผลิต

ระยะที่ 2 ฝ่ายเทคโนโลยีสารสนเทศ, ฝ่ายทรัพยากรบุคคล แผนกเงินเดือน (โรงงาน)
และฝ่ายซ่อมบำรุง

ระยะที่ 3 ฝ่ายการตลาด, ฝ่ายบัญชีและการเงิน และฝ่ายทรัพยากรบุคคล (สำนักงานกรุงเทพฯ)

ตามที่บริษัทที่ปรึกษา ได้รับมอบหมายจากบริษัทฯ
ให้ดำเนินการตรวจสอบระบบการควบคุมภายในของฝ่ายงานข้างต้น
บริษัทที่ปรึกษาได้ดำเนินการตรวจสอบระบบควบคุมภายใน
เพื่อให้มั่นใจว่าการปฏิบัติงานเป็นไปตามระเบียบข้อบังคับที่ผู้บริหารกำหนดขึ้น
โดยมุ่งให้การตรวจสอบครอบคลุมประเด็นต่าง ๆ ในเบื้องต้นดังนี้

-   ความถูกต้องและสมบูรณ์ของข้อมูลทางการเงิน

-   การปฏิบัติตามนโยบาย แผนงาน และกฎข้อบังคับของทางบริษัท

-   การใช้ทรัพย์สินเพื่อให้เกิดประโยชน์สูงสุด

-   การบรรลุวัตถุประสงค์และเป้าหมายของการดำเนินงาน

  อีกทั้ง บริษัทที่ปรึกษาอ้างอิงแนวทางการปฏิบัติงานที่ดี (Best Practices)
  ในการให้คำแนะนำแก่ผู้บริหารของบริษัทฯ

วิธีการที่ใช้ในกระบวนการตรวจสอบ
ประกอบด้วยการสัมภาษณ์ผู้บริหารและพนักงานที่เกี่ยวข้องในแต่ละฝ่ายของบริษัทฯ
การสอบทานนโยบายและแนวทางการปฏิบัติงาน
และการสอบทานเอกสารในกระบวนการปฏิบัติงานที่เกี่ยวข้อง โดยสุ่มตัวอย่างรายการดังนี้

-   ระหว่างเดือนพฤศจิกายน 2551 ถึงเดือนเมษายน 2552 สำหรับการตรวจสอบในระยะที่ 1

-   ระหว่างเดือนมกราคม 2552 ถึงเดือนมิถุนายน 2552 สำหรับระยะที่ 2

-   และระหว่างเดือนเมษายน 2552 ถึงเดือนกันยายน 2552สำหรับระยะที่ 3

การสุ่มตัวอย่างดังกล่าว
เพื่อสอบทานความครบถ้วนและความมีประสิทธิภาพของระบบการควบคุมภายในที่สำคัญ
จากผลการตรวจสอบระบบการควบคุมภายในของฝ่ายงานข้างต้น ในปี 2552 บริษัทที่ปรึกษา
พบประเด็นซึ่งบริษัทฯ ควรพิจารณาแก้ไขปรับปรุง จำนวนทั้งสิ้น 4 ประเด็น ซึ่งประกอบด้วย :

-   ประเด็นที่จัดว่ามีระดับความเสี่ยงปานกลาง 3 ประเด็น และ

-   ประเด็นที่จัดว่ามีระดับความเสี่ยงต่ำ 1 ประเด็น

ทั้งนี้ ผู้บริหารเห็นชอบตามคำแนะนำทั้งหมด และได้จัดทำแผนงานพร้อมกำหนดผู้รับผิดชอบ
และเป้าหมายแล้วเสร็จสำหรับการปรับปรุงแก้ไข

นอกจากนี้ จากการติดตามผลการตรวจสอบที่ตรวจพบในปี 2550 และปี 2551 ของฝ่ายจัดส่ง
ฝ่ายผลิต ฝ่ายวิศวกรรมการผลิต ฝ่ายบัญชีและการเงิน ฝ่ายขาย ฝ่ายจัดซื้อ ฝ่ายงานทรัพยากรบุคคล
– แผนกเงินเดือน (โรงงานและสำนักงานใหญ่) ฝ่ายเทคโนโลยีสารสนเทศ และฝ่ายควบคุมคุณภาพ
พบว่าบริษัทฯ ได้ดำเนินการปรับปรุงแก้ไขตามคำแนะนำของบริษัทที่ปรึกษาอย่างเหมาะสมแล้ว 25
ประเด็น จาก 34 ประเด็น และอยู่ในระหว่างดำเนินการแก้ไข 9 ประเด็น

จากการตรวจสอบระบบการควบคุมภายในของฝ่ายงาน ตามระยะเวลาที่ทำการตรวจสอบข้างต้น
บริษัทที่ปรึกษาสรุปผลการตรวจสอบได้ว่า บริษัทฯ มีระบบการควบคุมภายในที่เพียงพอและเหมาะสม
และเป็นไปตามระเบียบข้อบังคับที่ ผู้บริการกำหนดขึ้น

สรุปรายงานจากคณะกรรมการตรวจสอบปี 2552

คณะกรรมการ บริษัท ฟูรูกาวา เม็ททัล (ไทยแลนด์) จำกัด (มหาชน)
ได้จัดตั้งคณะกรรมการตรวจสอบและมอบหมายให้คณะกรรมการตรวจสอบปฏิบัติหน้าที่ตามข้อกำหนด
ซึ่งประกอบด้วยกรรมการที่เป็นอิสระของบริษัทฯ จำนวน 3 ท่าน ดังต่อไปนี้ :

   นายโกวิทย์ โปษยานนท์ ประธานกรรมการตรวจสอบ

   นายวิบูลย์ อังสนันท์ กรรมการตรวจสอบ

   นายฮิโรชิ ยามาโมโตะ กรรมการตรวจสอบ

  โดยมีนางนิตยา อัศวะวิสิทธิ์ชัย เป็นเลขานุการคณะกรรมการตรวจสอบ

ในปี 2552 ที่ผ่านมา คณะกรรมการตรวจสอบของบริษัทฯ
ได้ปฏิบัติหน้าที่ตามขอบเขตความรับผิดชอบที่ได้รับมอบหมายจากคณะกรรมการบริษัทฯ ที่สำคัญได้แก่
การกำกับดูแลตามข้อบังคับว่าด้วยคณะกรรมการตรวจสอบ
รวมทั้งการปฏิบัติตามหลักการกำกับดูแลกิจการที่ดีของตลาดหลักทรัพย์แห่งประเทศไทย
โดยมีการประชุมรวมทั้งสิ้น 4 ครั้ง ซึ่งสรุปสาระสำคัญได้ดังนี้ :

-   สอบทานงบการเงินรายไตรมาส และงบการเงินประจำปี 2552 ตลอดจนเอกสารที่เกี่ยวข้อง
    ให้มีความถูกต้อง ครบถ้วน มีการเปิดเผยข้อมูลที่เพียงพอเชื่อถือได้
    และสอดคล้องกับมาตรฐานการบัญชีที่รับรองทั่วไป

-   สอบทานระบบการควบคุมภายใน
    และรับทราบการรายงานผลการตรวจสอบตามแผนการตรวจสอบภายในประจำปีของหน่วยงานตรวจสอบภายในของบริษัทฯ

-   สอบทานการปฏิบัติตามพระราชบัญญัติหลักทรัพย์และตลาดหลักทรัพย์, ข้อบังคับ, ข้อกำหนด
    และกฎหมายที่เกี่ยวข้องกับการดำเนินธุรกิจของบริษัท เพื่อให้มั่นใจว่าบริษัทฯ
    มีการปฏิบัติตามกฎหมายที่เกี่ยวข้องอย่างถูกต้อง

-   การเปิดเผยข้อมูลของบริษัทฯ เกี่ยวกับรายการที่กฎหมายที่กำหนด
    รวมทั้งรายการที่เกี่ยวโยงกันตลอดจนรายการที่อาจก่อให้เกิดความขัดแย้งทางผลประโยชน์

-   ให้ความเห็นและข้อเสนอแนะแก่คณะกรรมการบริษัทฯ เกี่ยวกับงบการเงินและข้อมูลอื่น ๆ
    ที่เกี่ยวข้อง

-   พิจารณาคัดเลือก และเสนอแต่งตั้งผู้สอบบัญชีรับอนุญาตของบริษัทฯ

-   เข้าร่วมประชุมผู้ถือหุ้นสามัญประจำปี 2552
    เพื่อชี้แจงในเรื่องที่เกี่ยวกับคณะกรรมการตรวจสอบ

นอกจากนี้ คณะกรรมการตรวจสอบ ได้พิจารณาค่าตอบแทนของผู้สอบบัญชี
และเสนอแต่งตั้งผู้สอบบัญชีรับอนุญาตจากสำนักงาน บริษัท เคพีเอ็มจี ภูมิไชย สอบบัญชี จำกัด
เป็นผู้สอบบัญชีของบริษัทฯ ประจำปี 2553 โดยจะได้นำเสนอต่อที่ประชุมคณะกรรมการบริษัทฯ
เพื่อพิจารณา และนำเสนอต่อที่ประชุมสามัญผู้ถือหุ้นประจำปี 2553 เพื่อพิจารณาอนุมัติต่อไป